Paskutinį lapkričio sekmadienį prasideda Adventas – laukimo, ramybės ir šviesos metas. Šiandien šis laikotarpis ne visur yra toks svarbus ir reikšmingas, koks buvo anksčiau, tačiau bendruomenėse dar tikrai gyva tradicija prisiminti, apgalvoti, o kai kuriems – naujai sužinoti – kaip šį ypatingą laiką leisdavo mūsų senoliai. Jurbarko kultūros centro Žindaičių skyriaus kultūrinės veiklos organizatorė Silvija Pužeckaitė puoselėja gražią tradiciją jaukia popiete pasitikti beprasidedantį Adventą. Šiais metais į Jurbarkų seniūnijos salėje vykusią Advento popietę "Tešviečia Advento žvakelė" dalyviai ir žiūrovai rinkosi vakar, lapkričio 26 d. Renginio metu keletą adventinių giesmių atliko Andžela Jagminaitė ir Gitana Tenikaitienė, o su Advento papročiais ir tradicijomis visus supažindino Jurbarko kultūros centro folkloro grupės "Imsrė" ir "Imsriukai" (vad. B. Bartkutė). Folkloro kolektyvai atliko skambias adventines dainas, kvietė visus žaisti šiam laikotarpiui būdingus žaidimus, išbandyti įvairius kalėdinius burtus. Popietėje netrūko puikios nuotaikos, skambių dainų, o svarbiausia – senųjų Advento tradicijų.
Daugiau nuotraukų čia.